Kommissionens beslutning

af 18. maj 2001

om sjette ændring af beslutning 2001/223/EF om beskyttelsesforanstaltninger mod mund- og klovesyge i Nederlandene

(meddelt under nummer K(2001) 1478)

(EØS-relevant tekst)

(2001/389/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(3), senest ændret ved direktiv 92/118/EØF, særlig artikel 9, og

ud fra følgende betragtninger:

(1) Efter rapporterne om udbrud af mund- og klovesyge i Nederlandene vedtog Kommissionen beslutning 2001/223/EF om beskyttelsesforanstaltninger mod mund- og klovesyge i Nederlandene(4), senest ændret ved beslutning 2001/364/EF(5).

(2) Mund- og klovesygesituationen i visse dele af Nederlandene vil kunne udgøre en fare for besætningerne i andre dele af Nederlandenes område og i andre medlemsstater på grund af markedsføringen af og handelen med levende klovbærende dyr og produkter deraf. Det sidste tilfælde blev imidlertid indberettet den 21. april 2001.

(3) På baggrund af sygdomsudviklingen bør regionaliseringen derfor reguleres yderligere, og der bør tillades slagtning af dyr fra sygdomsfri områder som nævnt i bilag I på udpegede slagterier.

(4) På mødet den 15. maj 2001 i Den Stående Veterinærkomité anførte Nederlandene i forbindelse med de foreslåede ændringer af beslutning 2001/223/EF følgende:

- trafik fra de områder, der er nævnt i bilag I, til de områder, der er nævnt i bilag II, og endvidere til resten af landet vil blive kontrolleret kontinuerligt for at forhindre flytning af levende modtagelige dyr

- kød bestemt til handel inden for EF og til eksport vil blive holdt helt adskilt fra kød mærket med det sundhedsmærke, der er fastlagt i beslutning 2001/305/EF, og skal stamme fra virksomheder, hvor der ikke findes kød mærket med det pågældende sundhedsmærke.

(5) Situationen tages op til fornyet gennemgang på mødet i Den Stående Veterinærkomité, som er berammet til den 29. maj 2001, og foranstaltningerne tilpasses om nødvendigt.

(6) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I beslutning 2001/223/EF foretages følgende ændringer:

1) Artikel 2, stk. 2, litra b), affattes således: "b) fersk kød, der hidrører fra dyr, som er opdrættet uden for de områder, der er nævnt i bilag I, og som uanset artikel 1, stk. 1, er transporteret under officielt tilsyn i plomberede transportmidler direkte til et slagteri, der er udpeget af myndighederne, og som ligger uden for iagttagelsesdistriktet i det område, der er nævnt i bilag I, til omgående slagtning på følgende betingelser:

- alt sådant fersk kød skal være forsynet med et sundhedsmærke som omhandlet i kapitel XI i bilag I til Rådets direktiv 64/433/EØF, senest ændret ved direktiv 95/23/EF

- slagteriet skal drives under streng dyrlægekontrol og producerer ikke kød i henhold til litra e)

- det ferske kød skal være tydeligt identificeret og transporteres og oplagres adskilt fra kød, der ikke er bestemt til at blive sendt ud af de områder, der er nævnt i bilag I, og adskilt fra kød, der er i overensstemmelse med litra e)

- kontrollen af, at ovennævnte betingelser overholdes, føres af den ansvarlige veterinærmyndighed under tilsyn af de centrale veterinærmyndigheder, der sender de øvrige medlemsstater og Kommissionen en liste over de virksomheder, som de har godkendt i henhold til disse bestemmelser."

2) Artikel 12a affattes således: "Artikel 12a

1. Nederlandene forbyder, at der sendes levende dyr, som er modtagelige for mund- og klovesyge, til de øvrige medlemsstater fra de dele af dets område, som ikke er nævnt i bilag I eller II.

2. Som undtagelse fra stk. 1 og uden at beslutning 2001/327/EF tilsidesættes, kan myndighederne på afgangsstedet tillade transport af levende kvæg og svin fra en enkelt bedrift, der ligger uden for de områder, som er nævnt i bilag I og II, direkte til et slagteri i en anden medlemsstat til omgående slagtning på betingelse af, at der gives meddelelse herom til de centrale veterinærmyndigheder på bestemmelsesstedet og i en eventuel transitmedlemsstat."

3) I bilag II ændres "- provinserne Noord-Holland og Drenthe

- de områder i provinsen Zuid-Holland, der ligger nord for floden Merwede-Maas-Hollands Diep-Haringvliet

- provinsen Friesland undtagen de af provinsens områder, der er nævnt i bilag I

- provinsen Overijssel undtagen de af provinsens områder, der er nævnt i bilag I

- provinsen Utrecht undtagen de af provinsens områder, der er nævnt i bilag I

- provinsen Flevoland undtagen de af provinsens områder, der er nævnt i bilag I

- provinsen Groningen undtagen de af provinsens områder, der er nævnt i bilag I

- de områder i provinsen Gelderland, der ligger nord for floden Rijn-Waal-Merwede mellem grænsen til Tyskland og til provinsen Zuid-Holland, undtagen de af provinsens områder, der er nævnt i bilag I."

til "- provinsen Drenthe

- provinserne Friesland og Groningen undtagen de af provinsernes områder, der er nævnt i bilag I

- provinserne Overijssel og Flevoland undtagen de af provinsernes områder, der er nævnt i bilag I

- provinsen Utrecht øst for motorvej A27 undtagen de af provinsens områder, der er nævnt i bilag I

- de områder i provinsen Gelderland, der ligger nord for floden Rijn-Waal-Merwede mellem grænsen til Tyskland og til provinsen Zuid-Holland, undtagen de af provinsens områder, der er nævnt i bilag I."

Artikel 2

Denne beslutning er rettet til medlemsstaterne.

Udfærdiget i Bruxelles, den 18. maj 2001.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 395 af 30.12.1989, s. 13.

(4) EFT L 82 af 22.3.2001, s. 29.

(5) EFT L 129 af 11.5.2001, s. 47.